میں چپ رہا کہ زہر یہی مجھ کو راس تھا، محسن نقوی غزلیں
میں چپ رہا کہ زہر یہی مجھ کو راس تھا 
وہ سنگ لفظ پھینک کے کتنا اداس تھا 
اکثر مری قبا پہ ہنسی آ گئی جسے 
کل مل گیا تو وہ بھی دریدہ لباس تھا 
میں ڈھونڈھتا تھا دور خلاؤں میں ایک جسم 
چہروں کا اک ہجوم مرے آس پاس تھا 
تم خوش تھے پتھروں کو خدا جان کے مگر 
مجھ کو یقین ہے وہ تمہارا قیاس تھا 
بخشا ہے جس نے روح کو زخموں کا پیرہن 
محسنؔ وہ شخص کتنا طبیعت شناس تھا